ຜູ້ນຳຂອງໄທເວົ້າວ່າ ອາດຈະເກີດນໍ້າຖ້ວມ ຢ່າງນ້ອຍນຶ່ງເດືອນ
ນາຍົກລັດຖະມົນຕີ ຍິ່ງລັກ ຊິນນະວັດ ກ່າວວ່າ ໄທອາດປະເຊີນ ກັບໄພນໍ້າຖ້ວມ ດົນກວ່ານຶ່ງເດືອນ
ນາຍົກລັດຖະມົນຕີໄທ ທ່ານນາງຍິ່ງລັກ ຊິນນະວັດກ່າວວ່າ ປະເທດໄທຕ້ອງໄດ້ອົດທົນຕື່ມ ອີກຢ່າງນ້ອຍນຶ່ງເດືອນ ກ່ອນທີ່ລະດັບນໍ້າທີ່ສູງຂຶ້ນຖ້ວມຈະບົກລົງ ໃນຄຳປາໄສປະຈຳສັບປະດາຂອງທ່ານນາງ ໃນວັນເສົາມື້ນີ້ ຜູ້ນຳຂອງໄທເວົ້າວ່າ ລະດັບທີ່ ຖ້ວມ ອາດຈະສູງຂຶ້ນເຖິງນຶ່ງແມັດ ໃນມື້ວານນີ້ທ່ານນາງໄດ້ຮຽກຮ້ອງໃຫ້ປະຊາຊົນໃນເຂດ ນະຄອນຫຼວງຂອງໄທຍ້າຍສິ່ງຂອງພວກເຂົາເຈົ້າໄປໄວ້ຢູ່ບ່ອນທີ່ມີດິນສູງ ໄພນໍ້າຖ້ວມທີ່ຮ້າຍແຮງສຸດ ໃນຮອບ 50 ປີຢູ່ປະເທດໄທເຮັດໃຫ້ມີຜູ້ເສຍຊີວິດແລ້ວ 356 ຄົນແລະອີກ 110,000 ຄົນຕ້ອງໄດ້ຍົກຍ້າຍໜີຈາກເຮືອນຊານຂອງພວກເຂົາເຈົ້າ ຢູ່ໃນບາງເຂດລະດັບນໍ້າໄດ້ສູງຂຶ້ນພຽງຫົວເຂົ່າ ຫຼັງຈາກໄດ້ລົ້ນຄູກັ້ນນໍ້າຕາມຄອງຕ່າງໆເຂົ້າ ຖ້ວມເຂດຫຼັກ 4 ທາງກໍ້າເໜືອຂອງບາງກອກ ປະຊາຊົນຈຳນວນຫຼວງຫຼາຍໃນເຂດບາງກອກ ໄດ້ພາກັນຫຼັ່ງໄປຊື້ອາຫານແລະນໍ້າດື່ມຂະນະ ທີ່ພວກທີ່ຖືກນໍ້າຖ້ວມໃນເຂດກໍ້າເໜືອຂອງນະຄອນຫຼວງໄທໄດ້ພາກັນຫຼົບໜີຈາກເຮືອນຊານ ບ້ານຊ່ອງຂອງພວກເຂົາເຈົ້າ